Cas Vos se dagstukke delf dieperCas Vos, afgetrede professor en skrywer. (Foto: Verskaf) Vra ŉ mens vir Cas Vos, afgetrede professor en skrywer, wat na sy mening die belangrikste elemente vir ŉ goeie dagstukkieboek is, sê hy dat daar baie maniere is om so iets saam te stel. Wanneer dit egter by sy eie skryfwerk en boeke kom, is daar twee goed wat vir hom van groot belang is. “Die leesstukke moet doodgewoon in ligte, maklik leesbare teks aangebied word. Maar ek dink ŉ mens moet ook ŉ bietjie dieper delf, want dan kom die leser by die kern van ŉ Skrifgedeelte se betekenis uit.” Cas se jongste dagstukkieboek Ligloop op jou lewenspad is pas deur Lux Verbi, ŉ druknaam van NB-Uitgewers, uitgegee en met die 366 dagstukke wat hierin verskyn, wil hy lesers lei om lig te loop op hulle lewenspad. “Ek beskou nog altyd die titel as ŉ sleutel tot dit wat in die verhaal of boek gebeur. As die donker op ons uitsak en alles om ons duister word, kan ons nie meer die plooie op die berge se rûe sien nie. Dan hunker ŉ mens na lig om vir jou die pad aan te wys. “Ligloop op jou lewenspad beoog om vir Christene lig op hulle lewenspad te gee. In ŉ uitdagende wêreld is God se lig noodsaaklik. Ek en jy kan met gemoedsrus ‘ligloop’ te danke aan God se woord wat die lamp is wat vir ons die weg aanwys,” verduidelik Cas in ŉ telefoniese onderhoud met Maroela Media. “Ligloop” beteken ook om versigtig te wees. “As jy nie kyk waar jy loop nie, gaan jy netnou dalk verdwaal of op ŉ kronkelpad beland. Vir Christene is Jesus dus die lig op hulle pad. Ons moet elke dag aan Hom vashou, solank as wat ons kan.” Saam met Skrifgedeeltes uit Job, Jona, Prediker, die Psalms en die gelykenisse van Jesus, het Cas van sy eie gedigte en vertalings van liedere betrek. Dit is nie ŉ algemene verskynsel om poësie by ŉ boek met dagstukkies in te sluit nie, maar Cas is immers ŉ bedrewe digter met ŉ passie vir woorde. “Ek is bevoorreg dat my 14de digbundel binnekort verskyn,” sê hy laggend en voeg dan by: “Ek dink darem ek kan so bietjie met woorde speel.” In 1999 debuteer hy met die digbundel Vuurtong en daarna volg Gode van Papier in 2001 en Enkeldiep in 2003. Van sy gedigte is in bloemlesings opgeneem. Sy bundel Die afdruk van ons hande verskyn in 2007 en Intieme afwesige in 2009. Duskant die donker/Before it darkens, ŉ keur met vertalings deur Leon de Kock, verskyn in 2011. Sy jongste bundel, Onder die vlerke van jou liefde, is in 2021 uitgereik. Hy is in 1999 met die Andrew Murray-prys vir Die volheid daarvan I en II bekroon en in 2001 word die Pieter van Drimmelen-medalje van die Suid-Afrikaanse Akademie vir Wetenskap en Kuns aan hom toegeken. Ligloop op jou lewenspad kos R290 (prys onderworpe aan verandering). Koop die boek by Graffiti Boeke of CUM Boeke.